JWD พุ่งแรง 5% โบรกเคาะเป้า 25 บ. จับตาปี 65 กำไรโตทุกไตรมาส!
JWD พุ่งแรง 5% ราคาแตะ 18.10 บ. โบรกแนะนำ “ซื้อ” เคาะเป้า 25 บ. มองอนาคตสดใส จับตาปี 65 กำไรออลไทม์ไฮต่อ แถมโตขึ้นทุกไตรมาส จากการเติบโตของธุรกิจหลัก และรับรู้รายได้ธุรกิจใหม่ต่อเนื่อง
JWD พุ่งแรง 5% ราคาแตะ 18.10 บ. โบรกแนะนำ “ซื้อ” เคาะเป้า 25 บ. มองอนาคตสดใส จับตาปี 65 กำไรออลไทม์ไฮ แถมโตขึ้นทุกไตรมาส!
10 มี.ค. 2565

ผู้สื่อข่าวรายงานว่า ราคาหุ้น บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ล่าสุด ณ เวลา 11:03 น. อยู่ที่ 18.10 บาท บวก 0.90 บาท หรือ 5.23% สูงสุดที่ 18.20 บาท ต่ำสุดที่ 17.70 บาท ด้วยมูลค่าการซื้อขาย 63.33 ล้านบาท

ทั้งนี้บล.เคทีบีเอสที ระบุในบทวิเคราะห์ (3 มี.ค.2565) ยังคงแนะนำ “ซื้อ” หุ้น JWD และราคาเป้าหมายที่ 25 บาท โดยมีมุมมองเป็นบวกจากการประชุมนักวิเคราะห์วานนี้ (2 มี.ค.2565) โดยมีประเด็นสำคัญ ได้แก่ 1) JWD ตั้งเป้าปี 2565 รายได้จะเติบโต 10%-15% เมื่อเทียบจากปีก่อน และ NPM จะไม่ต่ำกว่าปีก่อนที่ 11% โดยธุรกิจห้องเย็น, ขนส่ง และยานยนต์ จะเติบโตดีสุด รวมทั้งส่วนแบ่งกำไรจาก JV จะเติบโตสูง โดยเฉพาะจาก TMS, ESCO และ PPSP
รวมทั้ง 2) ธุรกิจ food จะพลิกกลับเป็นกำไรในปี 2565 (ปี 2564 ขาดทุน 10 ล้านบาท) จากการปรับปรุงการทำงานให้ดีขึ้น, 3) มีโอกาสทำดีล M&amp;A ใหม่เพิ่มอีก 1-2 ดีลในครึ่งแรกปี 2565 ซึ่งจะเกี่ยวกับธุรกิจขนส่ง และ 4) ตั้งงบลงทุน 1.8 พันล้านบาท ซึ่งจะรวมการทำดีลใหม่ และการขยายธุรกิจเดิม
ดังนั้นจึงยังคงประเมินกำไรปกติปี 2565 ที่ 654 ล้านบาท เพิ่มขึ้น 26% เมื่อเทียบจากปีก่อน โดยแนวโน้มกำไรจะเติบโตเมื่อเทียบจากปีก่อนได้ทุกไตรมาส จากการเติบโตของทั้งธุรกิจหลัก และการรับรู้รายได้จากธุรกิจใหม่ต่อเนื่อง โดยในไตรมาส 1/2565 จะรับรู้กำไรจาก ESCO เต็มไตรมาส, ไตรมาส 2/2565 เปิดห้องเย็นใหม่ PACM และ self-storage สาขาใหม่ที่ลาดพร้าว, ไตรมาส 3/2565 คลังสินค้าใหม่ ALPHA และไตรมาส 4/2565 ห้องเย็นใหม่ที่ จ.สระบุรี
ราคาหุ้น outperform SET +14 ในช่วง 3 เดือน จากกำไรที่ดีกว่าคาด รวมถึงความก้าวหน้าการลงทุนในธุรกิจใหม่ ทั้งนี้ยังแนะนำ “ซื้อ” จากกำไรปี 2565 ที่จะทำสถิติสูงสุดใหม่ได้ต่อเนื่อง และมีโอกาส upside เพิ่มได้อีก หากดีล M&amp;A ใหม่ๆ ประสบความสำเร็จ ขณะที่แนวโน้มการเติบโตระยะยาวยังสดใส ซึ่ง JWD ได้ตั้งเป้าหมายในปี 2568 จะมีรายได้ 1 หมื่นล้านบาท จากการเติบโตทั้ง organic และ inorganic growth